Folketinget har i dag vedtaget Venstre-regeringens lovforslag, der ifølge regeringen selv lægger op til mere tidssvarende regler for droner, og som understøtter de danske virksomheders muligheder på det hastigt voksende dronemarked.

Den reviderede dronelov vil tillade droneflyvning i væsentligt flere tilfælde, men kræver et særligt dronetegn til private, der ønsker at flyve droner, mens erhvervsdrivende skal tage et decideret dronekørekort.

»Lovforslaget skal sikre erhvervsfremme ved standardiserede, gennemskuelige og klare regler, så virksomheder og borgere tydeligt ved, hvad de må, og hvad de ikke må. Vi tager de nødvendige hensyn til sikkerhed og privatlivets fred, så borgerne kan føle sig trygge i takt med at branchen og teknologien udvikler sig,« siger transportminister Hans Christian Schmidt (V) i en pressemeddelelse fra Transport- og Bygningsministeriet.

Ingen særregler for mikrodroner

Lovforslaget blev fremsat i december og har gennemgået flere ændringer under behandlingen i Foketinget i foråret. Herunder, at der alligevel ikke bliver særregler for de mindste droner i den nye dronelovgivning.

Læs også: Ny dronelov bliver uden særregler for mikrodroner

Lovforslaget indeholdt ellers en bagatelgrænse for droner på under 250 gram, de såkaldte mikrodroner, på anbefaling af regeringens tværministerielle arbejdsgruppe, som fremlagde sin rapport sidste år.

Men mikrodronerne bliver altså ikke undtaget fra de nye regler om dronetegn eller dronekørekort, besluttede Hans Christian Schmidt i april.

Ny dansk dronelov Droner har indtil i dag været reguleret som enten modelfly eller almindelig luftfart. Det er en hindring for virksomheder, der vil benytte de flyvende robotter til for eksempel fotografering og landmåling.

Den type virksomheder har indtil videre gjort deres arbejde ved hjælp af særtilladelser, mens det reelt har været ulovligt for private at flyve de fleste hobbydroner i bebyggede områder.

Loven vil tillade droneflyvning i væsentligt flere tilfælde, men kræver et særligt dronetegn til private, der ønsker at flyve droner, ligesom erhvervsdrivende skal tage et decideret dronekørekort.

Den nye dronelov er en revision af loven om luftfart. Forslaget blev offentliggjort i december.

Muligt at identificere ejere

Blandt de nyeste ændringer i forslaget er også, at flyvning med mindre droner uden for byområder kræver, at dronen kan identificeres, og at ejeren af dronen er registreret hos Trafik- og Byggestyrelsen, medmindre flyvningen foregår fra en godkendt modelflyveplads.

Under de eksisterende regler på området må droner under 25 kg godt flyve uden for byområder, så længe de holder en sikkerhedsafstand til større offentlige veje, fængsler, militære installationer, ulykkessteder og flyvepladser.

Tilføjelsen til lovforslaget skal gøre det lettere for myndighederne at håndhæve dronereglerne og gøre det muligt at identificere dronens ejer ved eventuelle havarier.

Den mulighed efterlyste Trafik- og Byggestyrelsen sidste år, da en drone var faretruende tæt på at ramme et passagerfly over København, og politiet efterfølgende måtte opgive at finde den pågældende dronepilot.